સંયુક્ત રાષ્ટ્રએ ભારતની દરખાસ્ત સ્વીકારીને 21મી જૂનને વિશ્વ યોગ દિવસ તરીકે સ્વીકાર કર્યો. વર્ષ 2014માં પહેલો વિશ્વ યોગ દિવસ માનવાયો હતો. ગતરોજ ચોથો વિશ્વ યોગ દિવસ ઉજવાયો હતો. દુનિયાભરના 190થી વધુ દેશોએ તેમાં ભાગ લીધો હતો. એક અંદાજ મુજબ દુનિયાભરના 2 કરોડ લોકોએ આ અવસરને ખાસ બનાવવા યોગક્રિયા કરી હતી. ભારતના કટ્ટર હરીફ એવા ચીનમાં પણ પહેલીવાર બેઈજિંગમાં શાંઘાઈ કો-ઓપરેશન ઓર્ગેનાઈઝેશનના હેડક્વાર્ટરમાં પણ યોગાસન માટેનું આયોજન કરાયુ હતું. ઓસ્ટ્રેલિયાની સંસદમાં પણ યોગ કાર્યક્રમ યોજાયા. દેશભરમાં 5000થી વધુ યોગ ઈવેન્ટ યોજાઈ. રાજસ્થાનના કોટામાં 2 લાખ લોકોએ એકસાથે યોગ કરી વિશ્વરેકોર્ડ સર્જ્યો. મુખ્ય કાર્યક્રમ દેહરાદૂનમાં યોજાયો. તેમાં વડાપ્રધાન નરેન્દ્ર મોદીએ 50,000 લોકો સાથે યોગ કર્યા હતાં.